BRATISLAVA. Právni zástupcovia Carlosa Ghosna, bývalého šéfa japonskej automobilky Nissan, požiadali súd v Tokiu, aby zrušil všetky obvinenia proti ich klientovi.
Ghosna zatkli vlani pre podozrenia z finančných machinácií.
Podľa právnikov sú obvinenia vykonštruované a ich skutočným cieľom bolo odstrániť 64-ročného Ghosna z postu šéfa aliancie Renault-Nissan.
"Stíhanie je výsledkom nezákonnej spolupráce vyšetrovateľov, predstaviteľov vlády na Ministerstve hospodárstva, obchodu a priemyslu a vedenia Nissanu, ktoré zorganizovalo tajnú pracovnú skupinu s cieľom vytvoriť obvinenia z pochybení," tvrdia právnici podľa dokumentu, ktorý získal vo štvrtok spravodajský portál BBC.
Bývalého šéfa automobilky Nissan Carlosa Ghosna zadržali japonské úrady vlani v novembri.
Manažér, pod ktorého vedením Nissan vytvoril alianciu s francúzskou automobilkou Renault, sa nachádza vo väzbe, kde čelí obvineniam z rozsiahleho podhodnocovania osobných príjmov a využívania firemných peňazí na vlastné účely.
Portál BBC oslovil so žiadosťou o zaujatie stanoviska aj Nissan, automobilka ale medializované informácie odmietla komentovať.